Макъамэм зэхуешэс
Налшык и Музыкэ къэрал театрым иджыблагъэ къыщызэIуахащ симфоние музыкэмкIэ V дунейпсо фес-тивалыр. УФ-мрэ КъБР-мрэ ЩэнхабзэмкIэ я министерствэхэм ар къызэрагъэпэщащ СССР-м, РСФСР-м, КъБР-м я цIыхубэ артист, УФ-м и Къэрал саугъэтымрэ Глинкэм и цIэр зезыхьэ саугъэтымрэ я лауреат, Санкт-Петербург щIыхь зиIэ и цIыху, а къалэм и къэрал филармонием и Академическэ симфоние оркестрым и художественнэ унафэщI, дирижёр цIэрыIуэ Темыркъан Юрий и щIыхькIэ.
Музыкэ театрым и пэIущIэ пэшым щагъэуващ Темыркъан Юрий и гъащIэмрэ и гуащIэмрэ теу-хуа гъэлъэгъуэныгъэ гъэщIэгъуэн. Абы хагъэхьащ Темыркъан Юрий и унагъуэм, и лэжьэгъухэм, щIыналъэ зэмылIэужьыгъуэхэм ящыщ цIыху цIэрыIуэхэм я гъусэу зытригъэха сурэтхэр, дирижёрым щхьэкIэ жаIа псалъэ гуапэхэр, газетхэмрэ журналхэмрэ къытехуа тхыгъэхэр.
— Республикэм исхэмрэ абы и хьэщIэхэмрэ сыны-вохъуэхъу дирижёр цIэрыIуэ Темыркъан Юрий и щIыхькIэ ди щIыналъэм симфоние музыкэмкIэ V дунейпсо фестивалыр къызэрыщызэIуахамкIэ. Ди щIыналъэм щыпсэухэм Темыркъан Юрий пщIэшхуэ худощI икIи и ехъулIэныгъэхэм дрогушхуэ. И зэфIэкIхэр къалъытауэ, ар дуней псом зэрыщагъэлъапIэм дыщыгъуазэщ. Дирижёр гъуэзэджэм и щIыхькIэ екIуэкI фестивалым хэдгъэхьахэр щIэщыгъуэ, гъэщIэгъуэн зэрыфщыхъунум шэч къытесхьэркъым. Фестивалыр доуб- лэ Италием и пианист Iэзэ Леви-Минци Карло и пшыхькIэ. Аращи, федаIуэ, зывгъэпсэху, — жиIащ КъБР-м и Iэтащхьэм и чэнджэщэгъу Уянаевэ Iэминат.
Милан дэт консерваторэм и профессор, Италием и пианист цIэрыIуэ, дуней псом концертхэр щызыт Леви-Минци Карло игъэзэщIащ композитор цIэрыIуэхэу Скрябин Александр, Дебюсси Клод сымэ я IэдакъэщIэкIхэм щыщ.
Гуапэт классикэ макъамэм едэIуэну гупыж зыщIахэр зэрыкуэдыр, пэшышхуэм цIыхухэр щIэз зэрыхъуар. Абыхэм Леви-Минци Карло ягу зэрыдыхьам и щыхьэту Iэгуауэшхуэ хуаIэтащ. Пшыхьыр екIуэ- кIащ щIэщыгъуэу, гукъинэжу.
Фестивалым и программэм хыхьэу жэпуэгъуэм и 21-м зыкъигъэлъэгъуащ Кожухарь Назар зи художественнэ унафэщI «The Pocket Symphony» ансамблым. Австрием щыщ уэрэджыIакIуэ цIэрыIуэ Лангмайер Урсулэ и концертым жэпуэгъуэм и 28-м фрегъэблагъэ. Налшык лэжьэн щыщIэзыдзауэ щыта уэрэджыIакIуэ ныбжьыщIэхэу Зеифэ Ашэ-мэз, Уэлий Вадим, Колодяжный Тимур, Къэбэрдокъуэ Зухра, Казаков Александр, Малкандуев Ахъмэт, Шэрыб Аннэ, Жуй Ли сымэ щэкIуэгъуэм и 2-м екIуэкIыну концертым хэ-тынущ. Фестивалыр щэкIуэгъуэм и 18-м зэхуи- щIыжынущ УФ-м и цIыхубэ артист Темыркъан Борис зи унафэщI Къэбэрдей-Балъкъэр къэрал филармонием и симфоние оркестрым.
Пшыхьхэр щекIуэкIынур Налшык и Музыкэ театрырщ. ЩыщIидзэнур сыхьэт 18-рэ дакъикъэ 30-рщ. УпщIэ зиIэхэр фыпсалъэ хъунущ мы телефонымкIэ: 40-31-49.
ТЕКIУЖЬ Заретэ.
Сурэтхэр Къарей Элинэ трихащ.
